贈元稹
作者：白居易
朝代：唐

paragraphs: 自我從宦遊，七年在長安。
所得惟元君，乃知定交難。
豈無山上苗，徑寸無歲寒。
豈無要津水，咫尺有波瀾。
之子異於是，久處誓不諼。
無波古井水，有節秋竹竿。
一爲同心友，三及芳歲闌。
花下鞍馬遊，雪中杯酒歡。
衡門相逢迎，不具帶與冠。
春風日高睡，秋月夜深看。
不爲同登科，不爲同署官。
所合在方寸，心源無異端。